b"\n_START_ARTICLE_\nCapella del Roser (Sant Pere de Torell\xc3\xb3)\n_START_SECTION_\nDescripci\xc3\xb3\n_START_PARAGRAPH_\nEdifici religi\xc3\xb3s. Capella de nau \xc3\xbanica amb la fa\xc3\xa7ana orientada a ponent, de capcer triangular amb un fals \xc3\xb2cul. El portal \xc3\xa9s rectangular, a la part esquerra s'hi adossa la sagristia i a llevant i a migdia presenta grossos contraforts._NEWLINE_\xc3\x89s coberta a dues vessants i l'interior \xc3\xa9s a sota teulada malgrat que hi ha indicis d'haver estat coberta segurament amb sostre pla. El presbiteri \xc3\xa9s marcat. Actualment aquest recinte est\xc3\xa0 en des\xc3\xbas per\xc3\xb2 havia servit de corral al bestiar i per tant est\xc3\xa0 molt deteriorat. A la part de l'absis hi ha restes de pintures al fresc. L'\xc3\xbanic element que l'il\xc2\xb7lumina \xc3\xa9s una finestra a la part dreta de la nau. \xc3\x89s constru\xc3\xafda amb pedra.\n_START_SECTION_\nHist\xc3\xb2ria\n_START_PARAGRAPH_\nAquesta esgl\xc3\xa9sia i el mas la Vinyeta es troben al peu de la Serralada de Curull, prop de l'antic cam\xc3\xad de Sant Pere de Torell\xc3\xb3 i de la domus del Vilar o de la Vinyeta, que fou una fortalesa militar._NEWLINE_El mas la Vinyeta, encara que els seus or\xc3\xadgens possiblement siguin m\xc3\xa9s antics, es troba registrat en el fogatge de 1553 de la parr\xc3\xb2quia i terme de la Vola i Curull._NEWLINE_La capella, dedicada a la Verge del Roser, segurament data d'una \xc3\xa8poca m\xc3\xa9s tardana. Probablement la data de la llinda del portal 1775 correspongui a la data de construcci\xc3\xb3 del temple, moment en qu\xc3\xa8 el mas tamb\xc3\xa9 sofr\xc3\xad algunes reformes i, per tant, eren temps de prosperitat econ\xc3\xb2mica."